钦定古今图书集成/明伦汇编/官常典/第397卷 > 许天锡
## 钦定古今图书集成/明伦汇编/官常典/第397卷 > 许天锡

按《明外史》本传：“天锡，字启衷，闽县人。弘治六年进士，
改庶吉士，乞假省亲。孝宗方重文学士，特命乘传行。
还朝，授吏科给事中。十二年，建安书坊火，天锡言：阙
里孔庙甫灾，建安又火，古今书版荡为灰烬。阙里道
所从出，书林文章所萃聚也。《春秋》书宣榭火，说者曰：
‘榭所以藏乐器也。天意若曰：不能行正令，何以礼乐
为？礼乐不行，天故火其藏以戒也。今《书林》之火，得毋
类是。请遣官临视，刊定经史有益之书。其馀晚宋陈
言及一切举业饾饤，禁毋锓刻’。”所司议从其言。就令
提学官校勘大同失事，天锡往核，具得其状。巡抚洪
汉、中官刘云、总兵官王玺以下咸获罪。内使刘雄怒
仪真知县徐淮厨传不饬，愬之南京守备中官以闻，
逮淮系诏狱。天锡及御史冯允中救之。帝不听，卒调
之边县。御史文森、张津会大有言事，下吏。崔志端由
道士擢尚书，天锡皆力争。十七年五月，天变求言，上
疏曰：“外官三年考察，又有抚按监临，科道纠劾，法无
可加。惟两京堂上官例不考核。而五品以下，虽有十
年考察之条，居官率限九载，或年劳转迁，或服除改
补，安能待十年？今请以六年为期，通行考察，其大寮
曾经弹劾者，悉令自陈而简去之，用儆有位。古者灾
异策免三公，阴霖辄避位。今大臣不引咎，陛下又不
行策免。宜且革公孤衔，俟天心协和，徐还厥职。祖宗
御内官，恩不泛施，法不轻贷。内府二十四监局及在
外管事者，并有常员。近年诸监局掌印、佥事多至三
十四人，他管事无数，留都亦然。凭陵奢暴，蠹蚀民膏，
第宅连云，田园遍野。膏梁厌于舆台，文绣被乎狗马。
凡若此类，皆足召变。乞敕司礼监会内阁严行考察，
以定去留。此后或三年五年一行，永为定制。”帝善之，
于是大臣并听自陈，五品下六年考察，遂著为令。惟
大臣削公孤及内官考察事，格不行。寻与御史何深
核马牛房，条上便利十四事，岁省刍豆费五十馀万。
孝宗崩，武宗即位。天锡言：“山陵事重，台史不足信。”诏
即令天锡偕中官扶安，侍郎王华携葬师相度吉土，
遂定泰陵之地。其年七月又因灾异上疏，请痛加修
省，广求直言。帝报闻。屡进工科左给事中。正德改元，
奉使封安南。在道进都给事中。三年春，竣事还朝，见
朝事大变，敢言者皆贬斥，而瑾虐加甚，天锡大愤。六
月朔，清核内库，得瑾侵匿数十事，知奏上必罹祸，乃
夜具登闻鼓状，令家人于身后上之，遂自经。时妻子无从者，一童侍侧，匿其状而遁，竟不获上。或曰：“天锡
朝罢，见御”史张彧荷枷长安左门，天锡伏枷哭归，不
胜愤，自缢死。或曰：“瑾惧天锡发其罪，夜令人缢杀之，
终莫能明也。”